Худ је био бојни крсташ, ратни брод великог депласмана и брзине, врло јаког артиљеријског наоружања, али релативно слабе оклопне заштите, како би се уштедело у тежини и повећала брзина. Изграђен пред крај Првог светског рата, Худ је био највећи, најбржи и најбоље оклопљени бојни крсташ британске морнарице, који је требало да исправи недостатке ранијих британских бојних крсташа класе Непобедиви и Лав, грађених у периоду 1907-1910, од којих су чак три потопљена у бици код Јиланда (1916), највише због слабије оклопне и подводне заштите. Поринут 1918, Худ је имао депласман од 42.100 тона (двоструко више од бојних крсташа класе Непобедиви), брзину од 31 чвор (према 26-29 код старијих класа) коју су обезбеђивале парне турбине снаге 151.000 КС (2-3 пута више него код старијих модела). Био је наоружан главном артиљеријом од 8 топова калибра 381 мм у 4 двоцевне куле (домета до 36.000 м и намењених за борбу на одстојању против површинских бродова), и помоћном артиљеријом калибара 47-143 мм (намењеном за блиску борбу против торпедних пловила). Постојале су и 2 подводне и 4 надводне торпедне цеви. Оклопни појас био је дебео до 305 мм, а оклоп на палуби до 102 мм. Бродска посада имала је 1.341 морнара и официра.